**Отчет за дейността** на

**Народно Читалище „Просвета- 1907“**,

с. Ръжево Конаре, за 2022 година

Отчетът проследява изпълнението на заложената Годишна програма за развитие на Читалищната дейност, разработена в изпълнение на Закона за народните читалища. Основни цели, които си постави Читалището през 2022 година са:

* Отстояване и развитие на позицията на НЧ „Просвета- 1907“, като културно- масово средище на населеното място и региона;
* Съхраняване и предаване на народните обичаи и традиции;
* Развитие, подпомагане и изява за самодейното творчество;
* Поддържане и обогатяване на библиотечната и материална бази на Читалището;

Дейност по направления:

* **Дейност на Читалищното настоятелство**

През изминалата година Читалищното настоятелство е провело 8 редовни заседания, като е свикано и едно извънредно ОБЩО отчетно- изборно събрание през месец Ноември, за гласуване на оставката на един от настоятелите. Следвал се е планът за дейността на Читалището, заложен за 2022 година, същият предаден и на Община Калояново.

* **Финансова дейност:**

Финансовите разходи на Читалището са одобрявани от Читалищното настоятелство. Всички разходи са обезпечени с финансови документи, които са описани и в конкретен финансов отчет са предадени на Община Калояново.

* **Библиотечна дейност:**

На годишна база в последните 3 години се наблюдава спад на потребителите на библиотеката, като този брой за 2022 година е едва 61 души, 37 от които деца в начален и среден етап на образование. За съжаление тази тенденция съществува в национален мащаб, като все повече библиотеки дигитализират книжните единици, предлагат иновативни приложения в библиотеките, така че да предизвикват интереса на повече хора. За нашето населено място, това изглежда трудно постижимо, предвид финансовия ресурс, който тази инвестиция изисква. Стремеж в национален мащаб е приоритизиране на посещенията на деца и младежи в библиотечните пространства. В тази връзка през 2022 година се създаде и **Час на библиотекаря**, като съпътстващ учебната програма на учениците от ОУ „Христо Ботев“ в селото. Съвместно с партньорството на Фондация „Детски книги“ и създадения преди години в селото **Читателски клуб „Мечтатели“**, част от Националната програма „Бисерче вълшебно“ децата от Училището се запознават с новоиздадени книги за тяхната възраст, според техните потребности и интереси. Идеята засега се осъществява с посещение на секретаря, всеки петък в Училището, като в по- топлите месеци тази инициатива ще се пренесе и в Читалището.

Тази година, Читалището не спечели проекта за книги към Министерството на Културата, но пък получи дарение в размер на 132 нови детски книги, в размер на 1276 лева. Към момента след направените отчисления на захабени книжни единици и въведените 132 нови книги, фондът наброява 8680 библиотечни документа.

* **Сграден фонд, техническа обезпеченост:**

**Важно е да споменем, че Читалището като ЮЛНЦ не е документално ползвател на сградата, в която развива своята дейност. Сградата е дадена за ползване на Общинско сдружение „Култура“, в което Читалището НЕ членува.**

През 2022 година се наложи два пъти да бъде търсена Община Калояново за съдействие- по два аварийни ремонта.

* В резултат на теч от покрива се срути мазилката от таванът на секретарската стая, повреди се и окачения таван, ремонтиран отново само преди година. Наложи се смяна на ламаринената обшивка около коминните тела, както и новоизграждане на окачения таван. През 2021 година, по инициатива на кмета г-н Димитър Гинов, бяха подменени 3 от прозорците на втория етаж.- в секретарската стая, в книгохранилището и в преходът към тавана. Тази година, книгохранилището бе измазано, боядисано, бе направено „обръщане“ на сменената дограмата и окачен таван, отново със съдействието на Община Калояново и нашия кмет.
* Направен бе и авариен ремонт на единия от колонните климатици в големия салон, външното тяло на когото бе съборено, тръбите бяха пречупени, а фреонът изтекъл.

Извън тези аварийни ремонти, в Читалището тече подмяна на осветителните крушки и пури, като в салона те вече са подменени на 70 % с LED пури, предстои подмяната и на останалите 30 %. Бе монтирано и ново осветление в библиотеката, като то позволява ползването й и в тъмните части на деня.

Закупена е озвучителна техника за нуждите на Читалището, което вече позволява автономност при организиране на различни събития и спестяване от разходите за наемане на външна техника. Читалището разполага с две активни тонколони, смесителен пулт, 4 броя стойки и 4 броя микрофони, 2 от които безжични. Предстои изграждане, според финансовите възможности и на сценично осветление, работи се по възстановяване на задвижващия механизъм на сценичните завеси и тяхната подмяна.

Закупени бяха и 20 броя нови столове за репетиционната зала.

Читалището от отчетния период разполага и с мултимедиен проектор, и екран за прожекции.

* **Културно- масова дейност**

Към НЧ „Просвета- 1907“, с. Ръжево Конаре дейност извършват няколко състава- ФТС „Майсторите, Детски танцов състав „Майсторите“, Вокална Група „Детелина“, Детска Вокална Група „Весели хлапета“, Група за автентичен фолклор „С песните на баба“.

**Фолклорен танцов състав „Майсторите“** - основно посещаваните събития са празници на Читалищата в региона, различни международни и национални хоротеки. През 2022 година, съставът имаше участия на:

* Международен Фолклорен фестивал „Шарена стомна“, гр. Добринище-25.06.2022
* Честване на 24-ти май в село Ръжево Конаре-24.05.2022
* Общински празник на хляба, гр. Брезово-24.07.2022
* Традиционен събор, с. Ръжево Конаре- 20.08.2022
* Традиционен събор, с. Пъдарско-27.08.2022
* Коледен концерт, с. Пъдарско
* Коледен концерт, с. Ръжево Конаре
* Коледен концерт, гр. Брезово

**Вокална Група „Детелина“ взе участие на следните събития през 2022 година:**

* Празници в НЧ „Просвета- 1907“ по случай 3-ти март и 24-ти май;
* Участие в програмата по случай 100 годишния юбилей на НЧ „Искра“, с. Калояново и празника 24-ти май
* Участие на Фестивала „От небето идва любовта“, с. Чавдар- 29.05.2022- втора награда, диплом и парична премия
* Участие на Фестивала за стара градска и шлагерна песен „Пей сърце“- 12.09.2022 г.- Първа награда, диплом и грамота в категория „Група до 10 изпълнители“
* Участие на I-ви Международен фестивал „Разметаница пее и танцува“, гр. Бобов дол. Спечелена специалната награда на журито: Заснемане на два видеоклип и безплатното му излъчване по ТВ Родина
* Участие в предаването „Ако зажалиш“ по ТВ Скат- 09.07.2022
* Направени два звукозаписа в студио и заснемане на два видеоклипа, които се излъчват по ТВ Родина- песните „Катинар“ и „Бисерна звезда“
* Участие в организирания от Читалището голям концерт на старата градска песен „ Попей ми за Любов и… още нещо“, с участието на ВГ „Георги Шаранков“, Пазарджик, Бони Милчева и Светослав Стойчев
* Участие в Коледния концерт на НЧ „Просвета- 1907“

**Групата за Автентичен фолклор „С песните на баба“** взе участие на следните събори и фестивали:

* Заснемане на специален видео поздрав и пресъздаване на типичните за региона ритуали по случай Бабинден
* Подготовка на лазарките за Лазаруване;
* Участие в честванията на 3-ти март и 24-ти май;
* Участие в ХХ-тото издание на Националния събор за автентичен фолклор "От извора", с. Труд, община Марица- диплом и плакет
* Участие в XI-тия Национален Тракийски фолклорен събор "Богородична стъпка" 2022, с. Старозагорски минерални бани- Групата е отличена от кмета на Община Стара Загора с диплом и плакет за принос в съхранението и развитието на фолклора;
* Участие в Традиционния Фестивал на чушката, домата, традиционните храни и занаяти, с. Куртово Конаре;
* Традиционен събор, с. Ръжево Конаре
* Участие в Коледния концерт на НЧ „Просвета- 1907“

**Детска вокална група „Весели хлапета“-** Детската воклана група взе участие на концертите по случай 24- ти май, Традиционния събор на селото, Запалването светлините на коледното дърво, Коледния концерт на Читалището.

Групата гостува на Прегледа на детското изкуство в Пловдив- 1-во издание, организиран от Фондация „Традиции и памет“.

На 17.09. 2022 децата от групата направиха самостоятелен концерт по случай празника на Вяра, Надежда и Любов.

**В Читалището и с помощта на Читалището през 2022 година са се отбелязали следните по- големи събития:**

• Бабинден- пресъздаване на обичая в Читалището- видео обръщение

• Честване на 3-ти март, с наши и гостуващи състави- с. Пъдарско, с. Стряма

• 1-ви март- баба Марта посети Училище, Детска градина

• 8-ми март- празник в Пенсионерски клуб „Здравец“, организиран съвместно с НЧ „Просвета- 1907“, в Читалището преди това – работилничка за картички за празника

• Лазаров ден

• Великденско предизвикателство- боядисване на яйца в Читалището;

• 20.05- Представяне на книгата на Николай Илчевски- „Крадецът на слама“

• Честване на 24- ти май, съвместно с ОУ и ДГ

• 01.06- Ден на детето- празник с аниматор за децата на селото

• Традиционен събор на селото- гостуващ театър, детски празник, традиционен концерт на всички състави към Читалището. За събора бе подготвена и специална изложба с насоченост км историята на ВГ „Детелина“

• 17.09- Концерт- спектакъл на Вокална група „Весели хлапета“- „Песни за игри, деца и още нещо“- на сцената на Читалището

• 22.10- Концерт на Фолклорен Танцов Ансамбъл „Дилянка“, с гости възпитаниците към школата на НЧ „Народни будители- 2013“, с. Дълго поле

• 01.11- Празник на Народните будители- съвместно с ОУ „Христо Ботев“, с гост д-р Кристиян Ковачев, който представи своята книга за Ръжево Конаре

• 19.11- Концерт „Попей ми за любов и…още нещо“, с участието на ВГ „Георги Шаранков“, ВГ „Детелина“, Бони Милчева и Светослав Стойчев

• 02.12- Концерт „Народни песни от архивите“, в изпълнение на студенти III-ти курс, специалност „Изпълнителско изкуство“ към АМТИИ, гр. Пловдив, с преподавател доц. д-р Рада Славинска.

• 09.12- Святкане светлините на коледното дърво на селото

• 17-18.12- Коледен базар в Читалището и работилничка за сурвачки

• 22.12- Коледен концерт, с участието на всички групи към НЧ „Просвета- 1907“

* **Изводи и перспективи за идната година:**

В своята цялостна дейност Читалището е изпълнило заложените задачи за 2022 година, но предизвикателствата на съвремието ни са такива, че изискват все нови и нови активности, което прави „направеното“ да изглежда винаги недостатъчно. Времето на дигитализация, в което живеем и потребностите на съвремието предполагат по- активен и разнообразен начин на работа. Затова в своята регулярна дейност ще се стремим към:

* Приобщаване на повече млади хора и деца;
* Повишаване на възможностите на материално- техническата база и възможностите за достигане до различните възрастови и социални групи на общността.
* Участие в различни проектни инициативи, сътрудничество и обмен на идеи и професионална помощ с други културни институции;
* Достъпна среда и достъпни за общността методи на презентиране;

23.01.2023 г. Изготвил:

с. Ръжево Конаре / Йовка Качева- секретар/